
Betegtájékoztató: Információk a felhasználó számára
Mezym forte 20 000 egység gyomornedv-ellenálló filmtabletta

sertés eredetű pankreász-por

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően alkalmazza.

· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont.
· Feltétlenül tájékoztassa kezelőorvosát, ha tünetei 7-14 napon belül nem enyhülnek, vagy éppen súlyosbodnak.
A betegtájékoztató tartalma:

1.
Milyen típusú gyógyszer a Mezym forte 20 000 egység gyomornedv-ellenálló filmtabletta (a továbbiakban: Mezym forte 20 000) és milyen betegségek esetén alkalmazható?
2.
Tudnivalók a Mezym forte 20 000 szedése előtt
3.
Hogyan kell alkalmazni a Mezym forte 20 000-et?

4.
Lehetséges mellékhatások

5
Hogyan kell a Mezym forte 20 000-et tárolni?

6.
A csomagolás tartalma és egyéb információk

1. Milyen típusú gyógyszer a Mezym forte 20 000 és milyen betegségek eseténalkalmazható?

Milyen típusú gyógyszer a Mezym forte 20 000?

A Mezym forte 20 000 a hasnyálmirigy emésztést elősegítő enzimjeit tartalmazza (hasnyálmirigy enzimek).

Milyen betegségek esetén alkalmazható a Mezym forte 20 000?
A Mezym forte 20 000 az emésztőenzimek pótlására használható emésztési zavar esetén (maldigeszció), amikor a hasnyálmirigy nem biztosít megfelelő enzimellátottságot, illetve, ha csökkent az emésztőenzimek működése a belekben. Ez kapcsolatban lehet például a következőkkel:
· Bármely eredetű krónikus hasnyálmirigy gyulladás (alkohol által kiváltott, traumás eredetű, autoimmun, örökletes, gyógyszer által kiváltott, trópusi elmeszesedő, idiopátiás).
· Cisztás fibrózis (egy örökletes betegség, mely a különböző szervekben található nyákmirigyeket érinti).
· A hasnyálmirigy vezeték beszűkülése, például daganatos folyamat vagy epekövesség következtében.
· A hasnyálmirigyen végzett korábbi műtéti beavatkozások.
· Felgyorsult bélpasszázs a gyomor és a vékonybél eltávolítása, idegesség vagy gyomor‑bélrendszeri fertőzés következtében

· Nehezen emészthető zöldségek és zsíros vagy szokatlan ételek fogyasztása, és az ezt követő tápanyag-felszívódás károsodás és emésztési zavar, mely étvágycsökkenéssel, böfögéssel, hányingerrel vagy hasmenéssel jár (diszpepszia). 

· A máj- és eperendszer zavarai.
· Cöliákia. 

· Gyulladásos bélbetegség (különösen a Crohn-betegség)

· Cukorbetegség.
· Szerzett immunhiányos tünetegyüttes (AIDS).
· Shwachmann szindróma 

· Sjögren szindróma 

2. Tudnivalók a Mezym forte 20 000 szedése előtt

Ne szedje a Mezym forte 20 000-et 
· ha Ön allergiás a pankreász-porra, a sertéshúsra vagy a gyógyszer (6. pontban felsorolt) egyéb összetevőjére. 
· ha heveny hasnyálmirigy gyulladása (akut pankreatitisze) van,

· tartósan fennálló (krónikus) hasnyálmirigy gyulladása van, amely belobbant.

Ugyanakkor, amennyiben heveny vagy fellángoló krónikus hasnyálmirigy gyulladásának tünetei javulnak, orvosa időnként felírhatja Önnek a Mezym forte 20 000-et.

Figyelmeztetések és óvintézkedések

A Mezym forte 20 000 alkalmazása előtt beszéljen kezelőorvosával vagy gyógyszerészével.

· Amennyiben Önnek cisztás fibrózisa van, orvosa figyelmeztetheti, hogy figyeljen minden olyan tünetre, amely bélelzáródás következtében alakulhat ki (bélszűkület). Amennyiben ezek bármelyikét észlelné, hagyja abba a Mezym forte 20 000 alkalmazását és azonnal keresse fel kezelőorvosát.
· Kerülje a Mezym forte 20 000 szétrágását, mivel a filmtabletta aktív enzimeket tartalmaz, melyek a szájnyálkahártya károsodását (fekélyesedés) okozhatják. Ezért figyeljen oda, hogy a Mezym forte 20 000-et egészben nyelje le.

Egyéb gyógyszerek és a Mezym forte 20 000

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott, valamint alkalmazni tervezett egyéb gyógyszereiről.

Csökkenhet a folsav tartalmú táplálékkiegészítőkből a folsav (egy alapvető vitamin) felvétele a vérbe pankreász-por (a Mezym forte 20 000 hatóanyaga) szedése mellett. Ezért orvosa további folsav adagolását írhatja elő. 

Az akarbóz és miglitol hatóanyagot tartalmazó vércukorszint csökkentő szerek (szájon át szedhető antidiabetikumok) hatékonysága csökkenhet Mezym forte 20 000 egyidejű alkalmazása esetén.

A Mezym forte 20 000 egyidejű bevétele étellel és itallal

Csökkenhet a táplálékból a folsav (egy alapvető vitamin) felvétele a vérbe pankreász-por (a Mezym forte 20 000 hatóanyaga) szedése mellett. Ezért orvosa további folsav adagolását írhatja elő. 

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával vagy gyógyszerészével. 

A Mezym forte 20 000 terhes nőknél történő alkalmazására vonatkozóan nincs megfelelő adat. Az állatkísérletekből származó adatok nem kielégítőek a terhesség, az embrionális és/vagy magzati fejlődés, a szülés vagy a születés utáni fejlődés tekintetében. Emberben a lehetséges kockázat nem ismert. 

A Mezym forte 20 000-et ezért a terhesség és szoptatás ideje alatt csak akkor szabad alkalmazni, ha a kezelőorvos mérlegelése alapján erre egyértelműen szükség van.

A készítmény hatásai a gépjárművezetéshez és a gépek kezeléséhez szükséges képességekre

A Mezym forte 20 000 nem, vagy csak elhanyagolható mértékben befolyásolja a gépjárművezetéshez és a gépek kezeléséhez szükséges képességeket.
A Mezym forte 20 000 laktózt tartalmaz
Ez a gyógyszer tejcukrot (laktózt) tartalmaz. Amennyiben kezelőorvosa korábban már figyelmeztette Önt, hogy bizonyos cukrokra érzékeny, keresse fel orvosát, mielőtt elkezdi szedni ezt a gyógyszert.

3. Hogyan kell alkalmazni a Mezym forte 20 000-et?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg kezelőorvosát vagy gyógyszerészét.

Adagolás

A készítmény ajánlott adagja: 1 - 2 Mezym forte 20 000 filmtabletta étkezésenként (amely 20 000 ‑ 40 000 Ph. Eur. egység lipáznak felel meg étkezésenként).

A szükséges adag ennél magasabb is lehet, mivel az adagolást a meglévő emésztési zavar súlyossága határozza meg (exokrin hasnyálmirigy elégtelenség). Orvosa emelheti az adagot, annak érdekében, hogy enyhítse az Ön tüneteit (pl. normalizálja a széklet gyakoriságát és állagát, vagy enyhítse a hasi fájdalmat) és fenntartsa a normális testtömeget.

A maximális napi adag meghatározása a testtömegen alapul. A napi lipáz adag testtömeg‑kilogrammonként nem haladhatja meg a 15 000-20 000 Ph.Eur. egységet. Különösen cisztás fibrózisban szenvedő betegeknél fontos, hogy az étel mennyiségét és összetételét figyelembe véve a dózis ne haladja meg a megfelelő zsírfelszívódáshoz szükséges enzimadagot. 

Alkalmazása gyermekeknél és serdülőknél

Gyermekek esetében az adagolást a kezelőorvos határozza meg.

Az alkalmazás módja
A Mezym forte 20 000-et egészben, bőséges folyadékkal, étkezés közben kell bevenni (lásd a 2. pontot „Figyelmeztetések és óvintézkedések”). 
Ügyeljen arra, hogy a filmtablettákat egészben nyelje le, mivel a filmtabletta szétrágása csökkenheti a Mezym forte 20 000 hatásosságát, és a filmtablettából a szájüregben felszabaduló enzimek károsíthatják a száj nyálkahártyáját. A bevételt követően sok folyadékot (vizet vagy gyümölcslevet) igyon. 

A kezelés időtartama

Nincs korlátozva a kezelés időtartama. A Mezym forte 20 000 alkalmazásának időtartama a betegség lefolyásától függ, és kezelőorvosának kell meghatároznia.

Keresse fel orvosát, amennyiben tünetei 7 -14 nap elteltével sem javulnak, vagy ha súlyosbodnak.

Kérjük, forduljon orvosához vagy gyógyszerészéhez, ha úgy találja, hogy a Mezym forte 20 000 hatása túl erős vagy túl gyenge.

Ha az előírtnál több Mezym forte 20 000-et vett be 

Igyon ezt követően nagy mennyiségű vizet, majd forduljon orvosához vagy gyógyszerészéhez. Rendkívül magas pankreász-por adagok alkalmazása kapcsán, különösen cisztás fibrózisban szenvedő betegek esetében, emelkedhet a vér és a vizelet húgysav szintje (hiperurikémia, illetve hiperurikozuria alakulhat ki).

Ha elfelejtette bevenni a Mezym forte 20 000-et

Ne vegyen be kétszeres adagot a kihagyott adag pótlására, de folytassa az előírt kezelést. 
Ha idő előtt abbahagyja a Mezym forte 20 000 szedését

Amennyiben idő előtt abbahagyja vagy megszakítja a Mezym forte 20 000 szedését, a „rossz emésztés”-hez kapcsolódó panaszai ismét előjöhetnek.

Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.

4.
Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Amennyiben a következő mellékhatások bármelyike jelentkezne, hagyja abba a Mezym forte 20 000 alkalmazását, és mielőbb keresse fel kezelőorvosát. Orvosa fog dönteni arról, hogy Ön folytathatja-e a gyógyszer szedését.

Nagyon ritka mellékhatások (10 000 közül legfeljebb 1 beteget érinthetnek)
· Leírták az alsó bélszakasz szűkületét egy-egy cisztás fibrózisban szenvedő betegen nagy dózisú pankreász-por (a Mezym forte 20 000 hatóanyaga) szedése után. Ez a szűkület esetlegesen bélelzáródáshoz vezethet (lásd a 2. pontot: „Figyelmeztetések és óvintézkedések” ).

· Allergiás reakciók az emésztőrendszerben. Amennyiben szokatlan hasi diszkomfort tünetek jelentkeznek, illetve a hasi panaszok megváltoznak, elővigyázatosságból megfelelő vizsgálattal ki kell zárni a bélkárosodás lehetőségét. Különösen abban az esetben, ha a napi lipázbevitel meghaladja a 10 000 egységet testtömeg‑kilogrammonként. 
· Azonnal fellépő túlérzékenységi reakciókat – így bőrkiütést, csalánkiütést, tüsszentést, könnyfolyást, hörgőgörcsöt, légzési nehézséget - írtak le pankreász-por szedése után.

Egyéb mellékhatások:

Nagyon ritka mellékhatások (10 000 közül legfeljebb 1 beteget érinthetnek)
· Hasmenés, gyomor panaszok, hasi fájdalom, hányinger, hányás előfordulását írták le a pankreász por szedése után.

Nem ismert gyakoriságú mellékhatások (a gyakoriság a rendelkezésre álló adatokból nem állapítható meg)
· Cisztás fibrózisban szenvedő betegek esetében, különösen a pankreász-por magas adagjainak alkalmazása esetén fokozottan ürülhet húgysav a vizelettel. Amennyiben Ön cisztás fibrózisban szenved, orvosa ellenőrizni fogja a vizelettel történő húgysav ürítést a húgysavkövek képződésének megelőzése céljából.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik.
A mellékhatásokat közvetlenül a hatóság részére is bejelentheti az V. függelékben található elérhetőségeken keresztül. 

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell a Mezym forte 20 000-et-et tárolni?

A gyógyszer gyermekektől elzárva tartandó!
A dobozon feltüntetett lejárati idő (Felhasználható/Felh.) után ne szedje ezt a gyógyszert. A lejárati idő az adott hónap utolsó napjára vonatkozik

Legfeljebb 30°C-on tárolandó.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.
6.
A csomagolás tartalma és egyéb információk
Mit tartalmaz a Mezym forte 20 000?
· A készítmény hatóanyaga: 

Gyomornedv-ellenálló filmtablettánként:

160,00 – 222,22 mg sertés eredetű pankreász-por, mely megfelel az alábbi enzimaktivitásoknak:  

Lipáz aktivitása




legalább
20 000 Ph.Eur. egység tablettánként
Amiláz 
aktivitása



legalább
12 000 Ph.Eur. egység tablettánként.

Proteáz aktivitása



legalább
900 Ph.Eur. egység tablettánként
· Segédanyagok:
Töltet: 

Laktóz-monohidrát, mikrokristályos cellulóz, A típusú kroszpovidon, vízmentes kolloid szilícium-dioxid, magnézium‑sztearát (növényi)

Bevonat:

hipromellóz, metakrilsav-etil-akrilát kopolimer (1:1) 30%-os diszperzió (száraz anyag), trietil-citrát, talkum, szimetikon emulzió 30% (száraz anyag), víz, makrogol 6000, karmellóz-nátrium, poliszorbát 80, vanília aroma, bergamot aroma, titán‑dioxid (E 171), nátrium-hidroxid.

Milyen a Mezym forte 20 000 külleme és mit tartalmaz a csomagolás?
A Mezym forte 20 000 fehér-halványszürke, enyhén domború, filmbevonatú tabletták, melyek sima felszínűek. 

50 db, 100 db és 200 db filmtabletta PA/Al/PVC//Al buborékcsomagolásban és dobozban.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

Berlin-Chemie AG, (Menarini Group)

Glienicker Weg 125, D-12489 Berlin

Németország

A készítményhez kapcsolódó további kérdéseivel forduljon a forgalomba hozatali engedély jogosultjának helyi képviseletéhez:

Berlin-Chemie/A.Menarini Kft.

2040 Budaörs, Neumann János u. 1.

Tel.: (+36-23) 501-301

OGYI-T-9078/09 
50 db PA/Al/PVC//Al buborékcsomagolásban

OGYI-T-9078/10 
100 db PA/Al/PVC//Al buborékcsomagolásban

OGYI-T-9078/11 
200 db PA/Al/PVC//Al buborékcsomagolásban

A betegtájékoztató engedélyezésének dátuma: 2016. február
OGYI/46392/2015

